Qaradağlılar/Yeganlı oymağı
Tədqiqatçılar  bu  tayfanı  oymaq  kimi  qəbul  etsələr  də  əslində  yeganlı  hansısa  bir  oymağa  qatılan  soydur. Əsasən Güney Azərbaycanda məskunlaşmışdı.  Təbriz yaxınlığındakı Yekan kəndi Yeganlı oymağının əyləşməsi nəticəsində yaranıb.
Yeganlı  soyundan  bizə  bəlli olan  ilk əmir  Şahqulu  sultandır. Şahqulu  sultan  I  Şah  Təhmasibə  qulluq  etmişdi. Şah  tərəfindən  1566-cı  ildə  Herat  hakimi  təyin  edilmişdi. Şahzadə  Məhəmməd  Xudabəndə  mirzənin  lələsi  idi. 
1576-cı  ildə  onu  Fərah  hakimi  Hüseyn  sultan  Avşar  Heratda  öldürüb  mal-dövlətini  qarət  etdi.
Şahqulu  sultanın  Mürşüdqulu  bəy,  Ibrahim  bəy  adlı  oğulları  vardı.
Mürşüdqulu  bəy  I  Şah  Təhmasibdən  sultan  ünvanı  almışdı. II  Şah  Ismayılın  ağalığı  dönəmində  Ustaclı  elinə  divan  tutulmuşdu. Mürşüdqulu  sultan  Xorasanda  olduğundan  qırğından  yan  keçdi. Məşhəd  yörəsindəki  Xaf  və  Bahərzanın  hakimi  idi. 
Şah  Məhəmməd  Xudabəndənin  ağalığı  dönəmində  Mürşüdqulu  sultan  Əliqulu  xan  Bəydili-Şamlı  ilə  birləşib  Məşhəd  hakimi  Murtuzaqulu  xan  Pörnək-Türkmana  qarşı  savaş  açdılar. Bu  olay  sarayda və   orduda böyük  təfriqəyə   səbəb  oldu. 
Mürşüdqulu  sultan sonra  Əliqulu  xandan    şahzadə  Abbas  mirzəni  qaçırıb  lələ  oldu. Abbas  mirzəni  hakimiyyətə   gətirib  vəkillik  mənsəbinə  çatdı. I  Şah  Abbas  lələsinə  xan  ünvanı  verdi.
Mürşüdqulu  xan  I  Şah  Abbasın  razılığı  ilə  Xorasanda,  Bəstam  çəmənliyində Ümmət  bəy  Ustaclı  tərəfindən  öldürüldü.
Ibrahim  bəy  də  I  Şah  Təhmasibdən  sultan  ünvanı  almışdı. Qardaşı  ilə  bərabər  Xorasanda  yaşayırdı. Sərəxsin  hakimi idi. I  Şah  Abbasın  ağalığının  ilk  çağlarından,  1587ci  ildən  xan  ünvanı  ilə  Xorasanı  idarə  edirdi. 
Ibrahim  xan  I  Şah  Abbasın  əmri  ilə  öldürüldü.
Yeganlı  oymağının  üzdə  olan  simalarından  biri  də  Şahverdi  bəy  idi. I  Şah  Abbasın  şahlığının  ilk  dönəmlərində  Xorasanda  yaşayırdı.

Qaradağlılar